जनसंख्या वृद्धि के कारण भविष्य में समूचे देश के सम्मुख आ सकने वाले संकट की तथा उससे उत्पन्न विकराल परिस्थितियों की समुचित कल्पना न कर पाने के कारण ही हम आज भी अपने पारिवारिक जीवन को उसी पुराने ढर्रे से देखने के आदी हैं जिस पर वह आज से एक शताब्दी पूर्व चल रहा था। जनतंत्र के प्रति लोगों के मन में किसी गहरे सम्मान का अभाव हमारी समूची चुनाव प्रक्रिया को एक शत्रुतापूर्ण युद्ध में तब्दील करता जा रहा है जिसमें हिंसा, अनुशासनहीनता व अनाचार को रोकने के लिए चुनाव आयोग द्वारा अनेकानेक कानूनी परिवर्तन आवश्यक होते जा रहे हैं। जिन उपलब्धियों के लिए लम्बी साधना, तपस्या व त्याग की आवश्यकता होती है उनके प्रति लोगों की रुचि में निरन्तर कमी आती जा रही है और परिणामस्वरूप कई मूल्यवान मानवीय अनुभव अधिकांश लोगों की समझ से बाहर होते जा रहे हैं। आज कई डॉक्टर उस भारी फीस की कल्पना तो कर पाते हैं जो उन्हें अपने मरीज़ों से मिल सकती है और जिसकी एवज़ में वे किसी नई कार या आलीशान मकान जैसी कोई भौतिक वस्तु खरीद सकते हैं किन्तु वे उस आत्मसन्तोष की कल्पना नहीं कर पाते जो उन्हें किसी कष्ट पा रहे रोगी को राहत दिलवाकर उसके मन से निकलने वाली दुआ या उसके कृतज्ञता भाव द्वारा प्राप्त हो सकता है। इसी तरह जो अध्यापक छात्रों से केवल ट्यूशन की अधिकाधिक फीस वसूल करने के चक्कर में पड़ा रहता है वह उनकी आंखों में दिखाई पड़ सकने वाली ज्ञान व श्रद्धा की चमक से सदैव वंचित रहता है। पूरे राष्ट्र को एक ही सूत्र में पिरोकर कई लोगों की बौद्धिक ऊर्जा और ज्ञान को समूचे राष्ट्र की उन्नति में लगा सकने में समर्थ एक भाषा की कल्पना राष्ट्र और राष्ट्रभाषा के प्रति लगाव से शून्य लोग नहीं कर सकते। ज्ञान की गहनता से, उसमें गहरी पैठ से, शास्त्रीय संगीत से, गूढ़ काव्य, दार्शनिक चिन्तन और गंभीर साहित्य से हासिल हो सकने वाले विशिष्ट आनंद की अनुभूति से वे लोग वंचित होते जा रहे हैं जो उपलब्धि का अर्थ केवल धन-व्यय की सामर्थ्य अथवा सत्ता का अधिक इस्तेमाल समझते हैं।